CELEX: 32015R0728
Language: lt
Date: 2015-05-06 00:00:00
Title: 2015 m. gegužės 6 d. Komisijos reglamentas (ES) 2015/728, kuriuo iš dalies keičiama Europos Parlamento ir Tarybos reglamento (EB) Nr. 999/2001, nustatančio tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles, V priede pateikta nurodytos pavojingos medžiagos apibrėžtis (Tekstas svarbus EEE)

7.5.2015   
            
            
               LT
            
            
               Europos Sąjungos oficialusis leidinys
            
            
               L 116/1
            
         KOMISIJOS REGLAMENTAS (ES) 2015/728
   2015 m. gegužės 6 d.
   kuriuo iš dalies keičiama Europos Parlamento ir Tarybos reglamento (EB) Nr. 999/2001, nustatančio tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles, V priede pateikta nurodytos pavojingos medžiagos apibrėžtis
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos (toliau – USE), kontrolės ir likvidavimo taisykles (1), ypač į jo 23 straipsnio pirmą pastraipą,
   kadangi:
   
               (1)
            
            
               Reglamente (EB) Nr. 999/2001 nustatytos gyvūnų užkrečiamųjų spongiforminių encefalopatijų prevencijos, kontrolės ir likvidavimo taisyklės. Jis taikomas gyvų gyvūnų auginimui ir gyvūninių produktų gamybai, jų pateikimui į rinką, o tam tikrais specifiniais atvejais – jų eksportui;
            
         
               (2)
            
            
               Reglamente (EB) Nr. 999/2001 nustatyta, kad nurodytos pavojingos medžiagos pašalinamos ir sunaikinamos atsižvelgiant į to reglamento V priedą. Pagal tą priedą nurodytoms pavojingoms medžiagoms priskiriamas įvairaus amžiaus galvijų žarnynas nuo dvylikapirštės iki tiesiosios žarnos ir žarnų pasaitas;
            
         
               (3)
            
            
               2010 m. liepos 16 d. Komisijos komunikate Europos Parlamentui ir Tarybai „Antrasis kovos su USE veiksmų planas. 2010–2015 m. strategijos dokumentas dėl užkrečiamųjų spongiforminių encefalopatijų“ (2) teigiama, kad bet koks Reglamento (EB) Nr. 999/2001 V priede pateikto galiojančio nurodytų pavojingų medžiagų sąrašo pakeitimas turėtų būtų grindžiamas naujomis mokslinėmis žiniomis, kartu atsižvelgiant į jų raidą ir išlaikant esamą aukštą vartotojų apsaugos lygį Sąjungoje;
            
         
               (4)
            
            
               2014 m. vasario 13 d. Europos maisto saugos tarnyba (toliau – EFSA) pateikė mokslinę nuomonę dėl galvijų spongiforminės encefalopatijos (toliau – GSE) rizikos, susijusios su galvijų žarnynu ir žarnų pasaitu (toliau – EFSA nuomonė) (3); joje pateikiamas įvairių galvijų žarnyno dalių ir žarnų pasaito užkrėtimo kiekybinis vertinimas. EFSA nuomonėje nurodyta, kad GSE sergančių galvijų, i) kurie yra 36 mėn. amžiaus ir jaunesni, daugiau kaip 90 % GSE užkrėtimas sietinas su paskutiniais keturiais plonųjų žarnų metrais ir akląja žarna; ii) 36–60 mėn. amžiaus galvijų žarnyno ir žarnų pasaito įtaka bendrai GSE yra nevienoda; iii) nuo 60 mėn. amžiaus daugiau kaip 90 % GSE užkrėtimo sietina su žarnų pasaito nervais ir pilvo bei žarnų pasaito nervinių mazgų kompleksu; iv) nepriklausomai nuo paskersto gyvūno amžiaus, dvylikapirštės žarnos, gaubtinės žarnos ir žarnų pasaito limfmazgių įtaka bendrai GSE yra mažesnė nei 0,1 % EFSA nuomonėje taip pat teigiama, kad skirtingo amžiaus sergančių gyvūnų bendras užsikrėtimas, susijęs su šiais audiniais, yra nevienodas – jaunesnių nei 18 mėn. gyvūnų jis užsikrėtimas, o vyresnių nei 60 mėn. amžiaus gyvūnų atveju jis laipsniškai mažėja;
            
         
               (5)
            
            
               Žarnų pasaito nervų, pilvo ir žarnų pasaito nervinių mazgų komplekso audiniai yra susiję su žarnų pasaitu ir žarnų pasaito riebalais, todėl jų veiksmingai atskirti praktiškai neįmanoma;
            
         
               (6)
            
            
               norint užtikrinti, kad nurodytos pavojingos medžiagos būtų veiksmingai pašalintos, o šalinimas nebūtų pernelyg sudėtingas, taip pat siekiant palengvinti kontrolės sąlygas, atitinkamais atvejais reikėtų vengti skirtumų, kurie galiojančiame nurodytų pavojingų medžiagų sąraše grindžiami skerdžiamų gyvūnų amžiumi. Tam, kad būtų išlaikyta aukšto lygio žmonių sveikatos apsauga, neatsižvelgiant į gyvūnų amžių, paskutiniai keturi plonųjų žarnų metrai, akloji žarna ir žarnų pasaitas (kurio neįmanoma atskirti nuo žarnų pasaito nervų, pilvo ir žarnų pasaito nervų mazgų komplekso ir riebalų) turėtų likti nurodytų pavojingų medžiagų sąraše;
            
         
               (7)
            
            
               2011 m. paskelbtoje EFSA mokslinėje nuomonėje dėl GSE rizikos, kurią kelia perdirbti gyvūniniai baltymai, kiekybinio vertinimo (4) teigiama, kad paėmus vieną GSE klinikinį atvejį 90 % viso užkrėtimo bus susiję su centrinės ir periferinės nervų sistemos audiniais, o apie 10 % – su distalinėmis klubinėmis žarnomis. Likutinis infekciškumas kitose žarnyno dalyse, išskyrus paskutinius keturis plonųjų žarnų metrus ir akląją žarną, gali būti laikomas nereikšmingu. Visiškas rizikos panaikinimas yra neįgyvendinamas bet kokios rizikos valdymo strategijos tikslas;
            
         
               (8)
            
            
               iš nurodytų pavojingų medžiagų sąrašo išbraukus dvylikapirštę žarną, gaubtinę žarną ir plonąją žarną (išskyrus paskutinius keturis jos metrus) ES nurodytų pavojingų medžiagų sąrašas priartėtų prie tarptautinių standartų. Dėl galvijų žarnyno ir žarnų pasaito OIE Sausumos gyvūnų sveikatos kodekso 11.4.14 straipsnyje rekomenduojama neprekiauti įvairaus amžiaus galvijų iš šalių, kuriose GSE rizika kontroliuojama arba GSE rizika nenustatyta, distalinėmis klubinėmis žarnomis (tai paskutinė plonosios žarnos dalis). Tai reiškia, kad OIE nėra pateikusi rekomendacijos neprekiauti kitomis galvijų žarnyno ar žarnų pasaito dalimis;
            
         
               (9)
            
            
               atsižvelgiant į EFSA nuomonę ir į OIE Sausumos gyvūnų sveikatos kodeksą, su galvijais susijęs nurodytų pavojingų medžiagų sąrašas turėtų būti iš dalies pakeistas, į jį įtraukiant paskutinius keturis plonųjų žarnų metrus, akląją žarną ir žarnų pasaitą (kurio neįmanoma atskirti nuo žarnų pasaito nervų, pilvo ir žarnų pasaito nervų mazgų komplekso ir žarnų pasaito riebalų), tačiau į jį neturėtų būti įtrauktos likusios galvijų žarnyno dalys, pavyzdžiui, dvylikapirštė žarna, gaubtinė žarna ir plonosios žarnos, išskyrus paskutinius keturis metrus;
            
         
               (10)
            
            
               todėl Reglamento (EB) Nr. 999/2001 V priedas turėtų būti atitinkamai iš dalies pakeistas;
            
         
               (11)
            
            
               šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 999/2001 V priedo 1 punkto a papunkčio iii įtrauka pakeičiama taip:
   
      
                  „iii)
               
               
                  įvairaus amžiaus gyvūnų tonzilės, paskutiniai keturi plonųjų žarnų metrai, akloji žarna ir žarnų pasaitas.“
               
            
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gegužės 6 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 147, 2001 5 31, p. 1.
   
      (2)  Komisijos komunikatas Europos Parlamentui ir Tarybai „Antrasis kovos su USE veiksmų planas. 2010–2015 m. strategijos dokumentas dėl užkrečiamųjų spongiforminių encefalopatijų“, KOM(2010)384 galutinis.
   
      (3)  EFSA Journal 2014; 12(2):3554.
   
      (4)  EFSA Journal 2011; 9(1):1947.